Bloger “Asalhoney”ni o'ldirishda gumonlangan shaxs ushlandi

“Asalhoney” nomi bilan tanilgan bloger Asal xo'jaeva 18 mart kuni Toshkent shahridagi uyida o'lik holda topilgandi. Bosh prokuratura holat yuzasidan “Bugun.uz”ga qo'shimcha ma'lumot berdi.
Qayd etilishicha, uning o'limida gumonlanayotgan shaxs protsessual tartibda ushlangan.
Bosh prokuratura matbuot kotibi ish bo'yicha haqiqatni aniqlashga to'sqinlik qilish holatlarining oldini olish maqsadida boshqa tafsilotlar oshkor qilinmasligini ma'lum qildi.
Eslatib o'tamiz, mazkur holat yuzasidan Toshkent shahar prokuraturasi tomonidan Jinoyat kodeksining 97-moddasi (Qasddan odam o'ldirish) bilan jinoyat ishi qo'zg'atilib, jinoyatni fosh etishga qaratilgan tezkor-tergov harakatlari olib borilmoqda.
Ma'lumot o'rnida, “Asalhoney” haqdagi xabarlar 2020 yil tarqala boshlagan. “Asalhoney” 5 mayda o'zi yashaydigan uyda bir erkak hujumiga uchragan. Shu kuni soat taxminan 20:15 da Mirzo Ulug'bek tumani 2-sonli IIBning navbatchilik qismiga fuqaro D.P. murojaat qilib, Mirzo Ulug'bek tumani Markaz-1 mavzesida yashovchi, internetda “Asalhoney” nomi bilan tanilgan ayolning xonadonidan shubhali shovqin-suronli ovozlar eshitilayotgani haqida xabar bergan. Yuqoridagi holat yuzasidan voqea joyiga yetib borgan Toshkent shahar IIBB PPx brigadasi 1-batalon 1-otryadi xodimlari jabrlangan fuqaro yashovchi uyning kirish-chiqish yo'lagidan chiqib, xodimlarni ko'rib voqea joyidan yashirinishga harakat qilgan erkakni ushlagan.
Tuman 2-sonli IIB Jinoyat qidiruv bo'limida gumon qilinuvchining shaxsiga oydinlik kiritilganda, u Toshkent shahar Uchtepa tumani Peshqadam ko'chasida yashovchi Ya.A. ekani, muqaddam Jinoyat kodeksining 273-moddasi (Giyohvandlik vositalari, ularning analoglari yoki psixotrop moddalarni o'tkazish maqsadini ko'zlab qonunga xilof ravishda tayyorlash, olish, saqlash va boshqa harakatlar qilish, shuningdek ularni qonunga xilof ravishda o'tkazish) bilan jinoiy javobgarlikka tortilgani aniqlangan.
Shundan so'ng “Asalhoney”ning o'zi ijtimoiy tarmoqlardagi sahifalarida yuz bergan voqea yuzasidan videoxabar qoldirgan. U gumon qilinuvchi ijtimoiy tarmoqda jabrlanuvchining katta miqdordagi pul bilan tushganini tasvirlarini ko'rib, shu pullarga ega bo'lish maqsadida uning uyiga kelgani va unga hujum qilganini ta'kidlagan.
Shuningdek, bu voqealardan so'ng 2020 yil noyabr oyida “Asalhoney” yana internetni “portlatdi”. 2020 yilning 31 oktyabr kuni fuqaro Murod Abdullaev Asalhoneyga qo'ng'iroq qilgan. Yigit suhbat davomida Asal xo'jaevaga qilayotgan ishlari yaxshi emasligi, yoshlarning ongiga salbiy ta'sir ko'rsatayotganini aytgan. Ammo Asal xo'jaeva erkakning so'zlariga haqorat bilan javob qaytargan. Shuningdek, qo'ng'iroq jarayonini videotasvirga olib, Instagramʼdagi o'z sahifasiga joylashtirgan. O'z navbatida, ushbu videotasvirlar internet orqali tarqalgach Murod Abdullaevga turli odamlar qo'ng'iroq qilib, uni haqoratlagan. Jabrlanuvchi mazkur holat yuzasidan Mirzo Ulug'bek tumani ma'muriy sudiga shikoyat qilgan.
Sud voqeani batafsil o'rganib chiqqan. Sud qaroriga ko'ra, xo'jaeva Asal Matyoqubovna Ma'muriy javobgarlik to'g'risidagi kodeksning 41-moddasi (Haqorat qilish) hamda 183-moddasi (Mayda bezorilik) bilan aybdor deb topilgan. Asal xo'jaevaga nisbatan Ma'muriy javobgarlik to'g'risidagi kodeksning 41-moddasiga asosan bazaviy hisoblash miqdorining 20 barobari miqdorida, ya'ni 4 460 000 ming so'm jarima jazosi, shuningdek, 183-moddaga asosan uzil-kesil 5 sutka ma'muriy qamoq jazosi tayinlangan.
Avvalroq 2022 yil yanvar oyida “Asalhoney” uyida pichoqlab ketilgani haqida turli xabarlar tarqalgan edi. Toshkent shahar IIBB Matbuot xizmati bu yolg'on ekanini aytgan edi. Shuningdek bloger ham buni inkor etib, tirikligini ta'kidlagan. U Instagram sahifasida bu tuhmat ekanini aytgan. “Asalhoney”ning so'zlariga ko'ra, bu mish-mishdan keyin Telegram va Instagram’i xabarlarga to'lib ketadi.